3. การดำเนินงานของแต่ละประเภทธุรกิจและบริการ

  3.1 รูปแบบธุรกิจ

  ธุรกิจหลักของบริษัทฯ ประกอบด้วยธุรกิจโรงแรม ธุรกิจพัฒนาอสังหาริมทรัพย์
  และธุรกิจสำนักงานให้เช่า
  โดยการลงทุนที่สำคัญส่วนใหญ่จะอยู่ภายใต้การดำเนินงานและการบริหารรีสอร์ทครบวงจรของ
  ลากูน่า ภูเก็ต ซึ่งตั้งอยู่บนเกาะภูเก็ต ในประเทศไทย รวมถึงการลงทุนในโรงแรม บันยัน ทรี
  กรุงเทพและโรงแรมบันยัน ทรี ลิเจียง ในสาธารณรัฐประชาชนจีน

1.  ธุรกิจโรงแรม

โรงแรม 

กลุ่มบริษัทฯ เป็นเจ้าของโรงแรมและรีสอร์ท 5 แห่งในจังหวัดภูเก็ต และโรงแรม 1 แห่งในกรุงเทพฯ ซึ่งทุกแห่งล้วนแล้วแต่เป็นโรงแรมระดับบน และรีสอร์ทหรูหรา โดยให้บริการห้องพักแบบมาตรฐานและแบบสวีท บ้านพักที่มีรูปแบบเฉพาะตัว ซึ่งเพียบพร้อมไปด้วยห้องอาหาร ภัตตาคาร บาร์ สระว่ายน้ำ ฟิตเนส ห้องประชุมสัมมนา บิสซิเนสเซ็นเตอร์ และสิ่งอำนวยความสะดวกอีกมากมาย ในระหว่างปี กลุ่มบริษัทฯ ได้ขายโรงแรมดุสิต ธานี ลากูน่า ภูเก็ต 

  กิจการที่เกี่ยวเนื่องกับธุรกิจโรงแรม

  ลากูน่า ภูเก็ต ดำเนินการภายใต้แนวคิดรีสอร์ทครบวงจร
  จึงมีการจัดหาสิ่งอำนวยความสะดวกนานับประการเพื่อสนับสนุนแนวคิดการดำเนินธุรกิจดังกล่าว
  โดยเป็นเจ้าของและดำเนินการเองโดยกลุ่มบริษัทฯ ยกเว้น ลากูน่า ภูเก็ต กอล์ฟ
  คลับที่บริหารงานโดยบริษัท บันยัน ทรี รีสอร์ท แอนด์ สปา (ไทยแลนด์) จำกัด

  3.1.2 ธุรกิจพัฒนาอสังหาริมทรัพย์

  ธุรกิจการขายอสังหาริมทรัพย์

  ธุรกิจการขายอสังหาริมทรัพย์เสนอขายบ้านพักและอสังหาริมทรัพย์เพื่อการพักผ่อนได้แก่อพาร์ทเม้นท์
  บ้านพักแบบกึ่งบ้านเดี่ยว และแบบบ้านเดี่ยว รวมทั้งแบบเรสซิเด้นส์ บ้านพักดุสิต ธานี พูล วิลล่า
  และบ้านพัก บันยัน ทรี เรสซิเด้นส์ ซึ่งตั้งอยู่ภายในรีสอร์ทหรือภายในบริเวณโรงแรม
  นักลงทุนที่ซื้ออสังหาริมทรัพย์ของลากูน่า
  สามารถเลือกรับผลตอบแทนจากการลงทุนโดยการเข้าร่วมกับโครงการบริหารจัดการของโรงแรมในการให้เช่าอสังหาริมทรัพย์สำหรับแขกเพื่อพักอาศัย
  สำหรับการพัฒนาอสังหาริมทรัพย์ปัจจุบันที่เปิดขายมีดังนี้

  กลุ่มบริษัทฯ เป็นเจ้าของที่ดินอีกจำนวนมากทั้งในและใกล้เคียงกับ ลากูน่า ภูเก็ต
  ซึ่งอยู่ในแผนงานการก่อสร้างเป็นอสังหาริมทรัพย์เพื่อขายในอนาคต

  ความคืบหน้าของโครงการ

+---------------+--------+--------+--------+--------+--------+--------+
| โครงการ       | จำ     |        |        |        |        | อ      |
|               | นวนยูนิต |        |        |        |        | ัตราการ |
| (มูลค่า –       |        |        |        |        |        | ก่อสร้าง |
| ล้านบาท)       |        |        |        |        |        | แ      |
|               |        |        |        |        |        | ล้วเสร็จ |
+---------------+--------+--------+--------+--------+--------+--------+
|               | ทั้งหมด  | ขายแล้ว | ขายแล้ว | ทำสัญญา | รับ     |        |
|               |        |        |        |        | รู้รายได้ |        |
|               |        |        | ร้อยละ  |        |        |        |
+---------------+--------+--------+--------+--------+--------+--------+
| ลากูน่า วิลเลจ   | 36     | 23     | ร้อยละ  | 23     | 23     | ร้อยละ  |
| วิลล่า          |        |        | 64     |        |        | 100    |
|               |        |        |        |        |        |        |
| (471 ล้านบาท)  |        |        |        |        |        |        |
+---------------+--------+--------+--------+--------+--------+--------+
| ลากูน่า ทาวน์โฮม | 70     | 60     | 86     | 59     | 59     | ร้อยละ  |
|               |        |        |        |        |        | 100    |
| (1,242        |        |        |        |        |        |        |
| ล้านบาท)       |        |        |        |        |        |        |
+---------------+--------+--------+--------+--------+--------+--------+
| ดุสิต ธานี พูล    | 28     | 24     | 86     | 24     | 24     | ร้อยละ  |
| วิลล่า          |        |        |        |        |        | 100    |
|               |        |        |        |        |        |        |
| (983 ล้านบาท)  |        |        |        |        |        |        |
+---------------+--------+--------+--------+--------+--------+--------+
| บันยัน ทรี ภูเก็ต  | 48     | 30     | 63     | 30     | 30     | ร้อยละ  |
|               |        |        |        |        |        | 100    |
| (3,230        |        |        |        |        |        |        |
| ล้านบาท)       |        |        |        |        |        |        |
+---------------+--------+--------+--------+--------+--------+--------+
| บันยัน ทรี       | 24     | 13     | 54     | 13     | 13     | ร้อยละ  |
| กรุงเทพ        |        |        |        |        |        | 100    |
|               |        |        |        |        |        |        |
| (804 ล้านบาท)  |        |        |        |        |        |        |
+---------------+--------+--------+--------+--------+--------+--------+
| รวมโคร        | 206    | 150    | 73     | 149    | 149    |        |
| งการที่สร้างเสร็จ |        |        |        |        |        |        |
+---------------+--------+--------+--------+--------+--------+--------+
| เดอะลอฟท์ แอท  | 25     | 4      | 16     | 2      | 2      | ร้อยละ  |
| ลากูน่า วิลเลจ   |        |        |        |        |        | 64     |
| (345 ล้านบาท)  |        |        |        |        |        |        |
+---------------+--------+--------+--------+--------+--------+--------+
| ลากูน่า         | 29     | 16     | 55     | 16     | 16     | ร้อยละ  |
| เรสซิเด้นส์      |        |        |        |        |        | 75     |
|               |        |        |        |        |        |        |
| (975 ล้านบาท)  |        |        |        |        |        |        |
+---------------+--------+--------+--------+--------+--------+--------+
| รว            | 54     | 20     | 37     | 18     | 18     |        |
| มโครงการที่อยู่ระ |        |        |        |        |        |        |
| หว่างการก่อสร้าง |        |        |        |        |        |        |
+---------------+--------+--------+--------+--------+--------+--------+
| รวม           | 260    | 170    | 65     | 167    | 167    |        |
+---------------+--------+--------+--------+--------+--------+--------+

  การบริการโครงการที่พักอาศัย

  ลากูน่า พร็อพเพอร์ตี้ เมเนจเม้นท์ และการบริการโครงการที่พักอาศัย
  เป็นการให้บริการที่สร้างความแตกต่างจากอสังหาริมทรัพย์รายอื่น ได้เริ่มให้บริการเมื่อต้นปี
  2550 เพื่ออำนวยความสะดวกแก่ลูกค้าที่ซื้ออสังหาริมทรัพย์ภายใน ลากูน่า ภูเก็ต
  โดยการบริการประกอบด้วยการให้บริการดูแลสระว่ายน้ำ งานช่างทั่วไป
  การดูแลตกแต่งสวนและพื้นที่ การบริการซ่อมบำรุง และการบำรุงรักษาพื้นที่ส่วนกลาง

  ธุรกิจขายสิทธิการพักในที่พักตากอากาศ (ฮอลิเดย์ คลับ)

  ธุรกิจขายสิทธิการพักในที่พักตากอากาศในประเทศไทยดำเนินงานโดยบริษัทลากูน่า ฮอลิเดย์ คลับ
  จำกัด สำหรับในประเทศอินโดนีเซีย ดำเนินงานโดยบริษัทเอวีซี อินโดนีเซีย จำกัด

  ลากูน่า ฮอลิเดย์ คลับ เปิดดำเนินงานในปี 2541
  ดำเนินธุรกิจโดยให้สมาชิกได้รับสิทธิในการพักผ่อนประจำปี ณ รีสอร์ท ดังต่อไปนี้ โรงแรมลากูน่า
  ฮอลิเดย์ คลับ ภูเก็ต รีสอร์ท โรงแรมเบส เวสเทิร์น อั0ลลามันดา ลากูน่า ภูเก็ต
  โรงแรมเชอราตัน แกรนด์ ลากูน่า ภูเก็ต โรงแรมเชอราตัน ไพรเวท พูล เรสซิเด้นส์
  โรงแรมอังสนา รีสอร์ท แอนด์ สปา บินตัน โรงแรมสปริงฟิลด์ ชะอำ โรงแรมเชียงใหม่ ทวิน
  พีคส์ โรงแรมโบ๊ทเฮ้าส์ หัวหิน และโรงแรมวิวทะเล พัทยา
  นอกจากนี้สมาชิกยังมีสิทธิได้เข้าพักในรีสอร์ทอีกกว่า 4,000 แห่งในกว่า 100
  ประเทศทั่วโลกภายใต้การแลกเปลี่ยนที่มีกับ อาร์ ซี ไอ และอินเทอร์วัล อินเตอร์เนชั่นแนล
  ปัจจุบันลากูน่า ฮอลิเดย์ คลับ มีสำนักงานขาย/สาขาอยู่ 2 แห่งโดยตั้งอยู่ที่ ลากูน่า ภูเก็ต
  และกรุงเทพฯ

  3.1.3 สำนักงานให้เช่า

  อาคารไทยวา 1 เป็นอาคาร 24 ชั้น สร้างด้วยหินแกรนิตตั้งอยู่บนถนนสาทรใต้
  และเป็นหนึ่งในสำนักงานแห่งแรกๆ ที่สร้างขึ้นในรูปแบบคอนโดมิเนียมในกรุงเทพฯ
  ทั้งอาคารมีพื้นที่ใช้สอยประมาณ 20,000 ตารางเมตร โดยกลุ่มบริษัทฯ เป็นเจ้าของอยู่ 15,389
  ตารางเมตร อาคารไทยวา 1
  เป็นอาคารที่ได้รับการดูแลปรับปรุงอย่างสม่ำเสมอทำให้สามารถดำรงความเป็นอาคารสำนักงานชั้นนำได้ตลอดระยะเวลาหลายปีที่ผ่านมา

  3.1.4 การลงทุนในธุรกิจโรงแรม และรีสอร์ทในต่างประเทศ

  บันยัน ทรี ลิเจียง เปิดดำเนินการในปี 2549
  เป็นบริษัทที่ก่อตั้งร่วมกันในประเทศสาธารณรัฐประชาชนจีนระหว่างบริษัท ลากูน่า บันยัน ทรี
  จำกัด (“LBTL”) ซึ่งเป็นบริษัทย่อยของบริษัทฯ และบริษัท บันยัน ทรี โฮลดิ้งส์ จำกัด (“BTH”)
  โดยภายใน รีสอร์ทประกอบด้วยบ้านพักหรูหรา 126 หลัง ห้องอาหาร บาร์ สปาคอมเพล็กซ์
  ร้านจำหน่ายสินค้าหัตถกรรมและของที่ระลึก (Gallery shop) โรงยิม และบริการท่องเที่ยว
  (Treks and Tours)

นอกจากนั้นบริษัทฯ มีการลงทุนในต่างประเทศ โดยผ่านบริษัท ทรอปิคอล รีสอร์ท จำกัด (“TRL”)
และบริษัท ไบเบซ อินเวสเมนท์ จำกัด (“BI”)
ซึ่งลงทุนในโรงแรมหรูหราหลายแห่งในภูมิภาคเอเชียแปซิฟิค

  3.2 การพัฒนาที่เกิดขึ้นในปี 2553

  บริษัทฯ ได้ขายโรงแรมดุสิตธานี ลากูน่า ภูเก็ต ในเดือนตุลาคม 2553 เป็นเงินจำนวน 2,600
  ล้านบาท โดยเหตุผลในการลดการลงทุนนี้ สืบเนื่องจากบริษัทฯ
  มีการพึ่งพาการดำเนินงานในภูเก็ตซึ่งถือเป็นรายได้หลักมากเกินไป ดังนั้น
  จึงมีความเสี่ยงต่อสถานการณ์เชิงลบใดๆ
  ซึ่งส่งผลกระทบต่อสถานการณ์การท่องเที่ยวในประเทศไทยเฉกเช่นการประท้วงทางการเมืองที่เกิดขึ้นในเดือนพฤษภาคม

  ในส่วนของธุรกิจพัฒนาอสังหาริมทรัพย์ ได้เริ่มการก่อสร้างเดอะลอฟท์แอท ลากูน่า วิลเลจ
  เฟสแรกจำนวน 25 ยูนิต และมีการขายอสังหาริมทรัพย์จำนวน 15 ยูนิตในระหว่างปี
  ด้วยปริมาณความต้องการในตลาดยังคงอ่อนตัวสืบเนื่องจากผลกระทบจากสภาวะเศรษฐกิจโลกถดถอยอย่างต่อเนื่องและยิ่งรุนแรงขึ้นจากเหตุการณ์การประท้วงทางการเมืองในกรุงเทพฯ
  ในระหว่างปีซึ่งส่งผลให้ความเชื่อมั่นของนักลงทุนลดลงเนื่องจากความไม่แน่นอนทางการเมือง
  อีกทั้งการแข็งค่าของสกุลเงินบาทส่งผลให้ผู้ซื้ออสังหาริมทรัพย์ที่มีศักยภาพซึ่งส่วนใหญ่เป็นชาวต่างชาติมีกำลังซื้อลดลง

ธุรกิจ ลากูน่า ฮอลิเดย์ คลับ
ได้รับผลกระทบจากปัจจัยข้างต้นเช่นเดียวกันทำให้ต้องมีการลดขนาดการดำเนินงานโดยได้ปิดการดำเนินงานของสาขาบินตันและหัวหิน

3.3 โครงการในอนาคต

  แนวความคิดรีสอร์ทแบบครบวงจรของ ลากูน่า ภูเก็ต
  ได้พิสูจน์แล้วว่าเป็นรูปแบบที่ประสบความสำเร็จนับตั้งแต่เริ่มเปิดดำเนินการกว่าสองทศวรรษที่ผ่านมา
  พัฒนาการที่ไม่หยุดนิ่งตลอดระยะเวลาที่ผ่านมาทำให้ลากูน่า ภูเก็ต
  เป็นรีสอร์ทที่เปี่ยมด้วยประสบการณ์ดังที่ประจักษ์ในทุกวันนี้

  ถึงกระนั้นบริษัทฯ ยังคงเชื่อมั่นว่าในระยะกลางจนถึงระยะยาว บริษัทฯ
  ยังมีโอกาสในการเพิ่มผลกำไรและขยายสิ่งอำนวยความสะดวกที่มีอยู่ในปัจจุบัน
  โดยเฉพาะอย่างยิ่งเมื่อพบว่าความต้องการได้เพิ่มขึ้นอย่างต่อเนื่องในจังหวัดภูเก็ตทั้งในแง่ของปริมาณห้องพักโรงแรมและที่อยู่อาศัยในขณะที่ห้องพักโรงแรมมีอัตราการขยายตัวช้ากว่า

  บริษัทฯ
  ยังคงเสาะแสวงหาที่จะกระจายการลงทุนนอกเหนือไปจากในจังหวัดภูเก็ตโดยเล็งเห็นโอกาสการลงทุนในภูมิภาคเอเซียตะวันออกเฉียงใต้
  โดยเมื่อไม่นานมานี้ได้มีการลงทุนในบันยัน ทรี ลิเจียง ในประเทศสาธารณรัฐประชาชนจีน
  และกองทุนบันยัน ทรี อินโดไชน่า โฮสปิทัลลิตี้ ซึ่งกำลังพัฒนารีสอร์ทแบบครบวงจรในเมืองเว้
  ประเทศเวียดนาม

  โรงแรม

  บริษัทฯ มีนโยบายที่จะดำรงไว้ซึ่งภาพลักษณ์ชื่อเสียงของการเป็นโรงแรมชั้นนำที่มีความหรูหรา
  จึงมีการปรับปรุงและตกแต่งใหม่ตามกำหนดเวลาที่เหมาะสมอย่างสม่ำเสมอ บริษัทฯ
  มีแผนที่จะดำเนินการปรับปรุงโรงแรมเชอราตัน แกรนด์ ลากูน่า ภูเก็ต ครั้งใหญ่ในปี 2554
  เพื่อให้โรงแรมสามารถคงไว้ซึ่งศักยภาพในการแข่งขันกับโรงแรมคู่แข่งใหม่ๆ
  ที่เพิ่มเข้ามาในตลาดเมื่อไม่นานมานี้

  ด้วยบริษัทฯ มีความเชี่ยวชาญในการบริหารจัดการรีสอร์ทแบบครบวงจร
  การให้บริการเฉกเช่นนี้แก่โครงการพัฒนาอื่นๆ
  แสดงให้เห็นถึงช่องทางในการสร้างรายได้ในอีกแนวทางผ่านค่าธรรมเนียมการบริหาร
  โดยบริษัทฯ จะให้บริการแก่โครงการพัฒนารีสอร์ทแบบครบวงจร ลากูน่า ลัง โก
  (เวียดนาม)ในการบริหารสิ่งอำนวยความสะดวก
  รวมถึงการจัดตั้งและบริหารบริการส่วนกลางได้แก่การซักรีดผ้า ศูนย์การค้าปลีก
  การบำรุงรักษาพื้นที่ส่วนกลาง การขนส่ง การทำการตลาดส่วนกลาง เป็นต้น

  ธุรกิจการขายอสังหาริมทรัพย์

  ยอดขายอสังหาริมทรัพย์มีจำนวนลดลงใน 2
  ปีที่ผ่านมาสืบเนื่องจากสภาวะเศรษฐกิจโลกถดถอยและความวุ่นวายทางการเมืองในประเทศไทย
  อย่างไรก็ตามบริษัทฯ เชื่อมั่นว่าเมื่อสถานการณ์มีเสถียรภาพมากขึ้น
  ความต้องการของผู้บริโภคจะกลับสูงขึ้น บริษัทฯ คาดว่าการสร้างตราสินค้าของโครงการลากูน่า
  วิลเลจภายใต้แบรนด์ เอ้าท์ริกเกอร์ ลากูน่า ภูเก็ต
  จะให้ผลประโยชน์เชิงบวกโดยเพิ่มความสามารถในการขายอสังหาริมทรัพย์ในโครงการลากูน่า
  วิลเลจ บริษัทฯ ได้เปิดตัวบ้านตัวอย่างของลากูน่า วิลเลจ ดีลักซ์ เรสซิเด้นซ์
  และยูนิตตัวอย่างของเดอะลอฟท์ แอท ลากูน่า วิลเลจแบบหนึ่งห้องนอน
  และเดอะลอฟท์แบบสองห้องนอนที่เพิ่งแล้วเสร็จซึ่งถือเป็นการต่อยอดรูปแบบอสังหาริมทรัพย์ใหม่ที่ทันสมัยในกลุ่มลากูน่า
  มากไปกว่านั้นลูกค้าและเจ้าของอสังหาริมทรัพย์จะได้รับผลประโยชน์จากคลับเฮ้าส์ใหม่ของลากูน่า
  วิลเลจซึ่งตามแผนจะเสร็จสมบูรณ์ในปี 2554 โดยจะประกอบด้วยร้านอาหาร
  สระว่ายน้ำของโครงการ ห้องออกกำลังกายและพื้นที่สำหรับเด็ก บริษัทฯ
  คาดว่าอาคารที่หนึ่งของเดอะลอฟท์ (25 ยูนิต) จะเสร็จสมบูรณ์ในกลางปี 2554
  การก่อสร้างอาคารที่สอง (30 ยูนิต) และอาคารที่สาม (40 ยูนิต)
  จะเริ่มดำเนินการก่อสร้างเมื่อมียอดจองซื้อมากเพียงพอ สำหรับโครงการลากูน่า วิลเลจ เฟส 2
  ประกอบด้วยบ้านพักแบบเรสซิเด้นซ์ 20 ยูนิต และแบบทาวน์โฮม 40 ยูนิต
  โดยสร้างเสร็จแล้วบางส่วนในปี 2553 ประกอบด้วยบ้านพักแบบเรสซิเด้นซ์ 9 ยูนิต
  และแบบทาวน์โฮม 8 ยูนิต การก่อสร้างเพิ่มเติมขึ้นอยู่กับปริมาณการขาย

  บริษัทฯ ยังคงเสนอขายบ้านพักบันยัน ทรี เรสซิเด้นซ์ ประกอบด้วยบ้านพักทู เบดรูม พูลวิลล่าเฟส
  3 (22 ยูนิต) และบ้านพักดีลักซ์ ดับเบิ้ล พูลวิลล่า เฟส 2 (4 ยูนิต) ซึ่งแล้วเสร็จตั้งแต่ต้นปี
  2553 และปลายปี 2552 ตามลำดับ บริษัทฯ จะมุ่งเน้นขายอสังหาริมทรัพย์เหล่านี้
  ก่อนที่จะริเริ่มโครงการหรือผลิตภัณฑ์ใหม่ๆ

  ลากูน่า ฮอลิเดย์ คลับ

  ธุรกิจนี้ได้รับผลกระทบอย่างมากจากสภาวะเศรษฐกิจโลกถดถอยและการเมืองในประเทศที่วุ่นวายเมื่อไม่นานมานี้ซึ่งส่งผลให้ผู้บริโภคลดการใช้จ่ายเกี่ยวกับการเป็นเจ้าของสิทธิการพักในที่พักตากอากาศ
  ด้วยสภาวะแวดล้อมทางธุรกิจที่เลวร้ายทำให้ธุรกิจนี้ต้องมีการ
  ลดขนาดการดำเนินงานและแผนการขยายธุรกิจต้องถูกพักไว้จนกว่าสภาพเศรษฐกิจและสถานการณ์การเมืองปรับตัวดีขึ้น

  3.4 การขายและตลาด

โรงแรมทั้งหมดใน ลากูน่า ภูเก็ต และทุกหน่วยธุรกิจจะต้องจัดเตรียมแผนการขายและการตลาด
เป็นส่วนหนึ่งของการนำเสนองบประมาณ
ซึ่งประกอบด้วยแผนงานโดยสรุปและกำหนดงบประมาณรายได้แต่ละประเภท
โรงแรมจะเสนอแผนงานโดยแสดงให้เห็นถึงสถิติต่างๆ เป็นรายเดือน
และเปรียบเทียบกับปีก่อนหน้ารวมถึงการวิเคราะห์กลุ่มเป้าหมายแยกตามประเภทตลาด

สำหรับงบประมาณปี 2554 บริษัทฯ ตั้งเป้าหมายโดยใช้ระดับธุรกิจปี 2551 เป็นพื้นฐาน
ประกอบกับการพิจารณาแนวโน้มธุรกิจ อันได้รับผลกระทบจากเหตุการณ์ไม่ปกติในหลายปีที่ผ่านมา

ผลประกอบการของโรงแรมในปี 2552 และ 2553
ได้รับผลกระทบจากวิกฤตเศรษฐกิจโลกและวิกฤตการเมืองในประเทศไทย งบประมาณปี 2554
ได้จัดทำขึ้นบนสมมติฐานของภาวะการเมืองที่มั่นคงและเศรษฐกิจโลกที่ฟื้นตัวอย่างต่อเนื่องโดยเฉพาะอย่างยิ่งในเอเซีย
รัสเซีย ออสเตรเลีย และหลายๆ ประเทศในทวีปยุโรปซึ่งเป็นลูกค้าหลัก

+---------------------+-----------------------+-----------------------+
|                     | โรงแรมใน ลากูน่า ภูเก็ต   | โรงแรมบันยันทรี กรุงเทพ   |
+---------------------+-----------------------+-----------------------+
| ตลาดเป้าหมายหลัก /    | ตลาดนักท่อ              | ตลา                   |
| กลุ่มลูกค้า             | งเที่ยวยุโรปมีมากกว่าร้อยละ | ดนักท่องเที่ยวประมาณร้อยละ |
|                     | 80                    | 80 ของแขกทั้งหมด        |
|                     | ของแขกท               | ส่วนที่เหลือจะเป็นกลุ่มนักธ   |
|                     | ั้งหมดในช่วงฤดูกาลท่องเที่ยว | ุรกิจและกลุ่มลูกค้าที่มาประชุม |
|                     | ขณะที่ช่วง               | สัมมนา                 |
|                     | นอกฤดูกาลท่องเที่ยวจะเป็นต |                       |
|                     | ลาดนักท่องเที่ยวในภูมิภาคแล |                       |
|                     | ะกลุ่มลูกค้าที่มาประชุมสัมมนา |                       |
+---------------------+-----------------------+-----------------------+
| แหล่ง                | ตัวแทนและผู้ประกอบ       | การสำรองห             |
| ที่มาของการสำรองห้องพัก | การท่องเที่ยวมากกว่าร้อยละ | ้องพักโดยตรงมากกว่าร้อยละ |
|                     | 50                    | 60                    |
+---------------------+-----------------------+-----------------------+
| สัดส่วนของลูกค้า        | ตลาดเอเชีย ร้อยละ 30    | ตลาดเอเชีย ร้อยละ 50    |
|                     | ส่วนใหญ่ คือ เกาหลี ฮ่องกง | ส่วนใหญ่ คือ ญี่ปุ่น ฮ่องกง   |
|                     | ไทย สิงคโปร์ ญี่ปุ่น และจีน  | สิงคโปร์ ไต้หวัน เกาหลี    |
|                     |                       | ไทย และจีน             |
|                     | ตลาดยุโรป ร้อยละ 50     |                       |
|                     | ส่วนใหญ่ คือ             | ตลาดยุโรป ร้อยละ 30     |
|                     | สหราชอาณาจักร รัสเซีย    | ส่วนใหญ่ คือ             |
|                     | เยอรมนี สวิตเซอร์แลนด์    | สหราชอาณาจักร เยอรมนี   |
|                     | สแกนดิเนเวีย และสเปน    | และสแกนดิเนเวีย         |
|                     |                       |                       |
|                     | ตลาดโอเชียเนีย ร้อยละ 6  | ตลาดโอเชียเนีย ร้อยละ 8  |
+---------------------+-----------------------+-----------------------+

โรงแรมภูเก็ตระดับบนโดยส่วนใหญ่เสนอราคาห้องพักเป็นสกุลเงินบาทซึ่งลดลงอย่างมากเมื่อเทียบกับปีก่อนๆ
เนื่องจากต้องคงราคาห้องพักที่แข่งขันได้ในตลาดเพื่อที่จะเพิ่มอัตราการเข้าพักให้กลับไปสู่ระดับปกติ
กลยุทธ์นี้นับว่าประสบความสำเร็จ และในปี 2554 บริษัทฯ จะยังรักษา / เพิ่มอัตราการเข้าพัก
และเมื่อปริมาณความต้องการกลับคืนมา บริษัทฯ
จะขยับราคาห้องพักขึ้นทีละเล็กน้อยจนกระทั่งราคาห้องพักกลับสู่ระดับเดียวกับปีก่อนๆ
การแข็งค่าของสกุลเงินบาทและการอ่อนค่าของเงินสกุลเหรียญสหรัฐฯ
ส่งผลกระทบต่อความสามารถในการบรรลุเป้าหมายราคาห้องพักเฉกเช่นในอดีต หากแต่บริษัทฯ
เชื่อมั่นว่ายังคงมีช่องทางที่อัตราค่าห้องพักจะขยับราคาสูงขึ้นอย่างต่อเนื่องด้วยปัจจัยของความต้องการท่องเที่ยวในจังหวัดภูเก็ตยังคงสูงมากซึ่งเป็นผลมาจาก

-   ตลาดยุโรปนิยมเดินทางมาในช่วงฤดูกาลท่องเที่ยว

-   จำนวนเที่ยวบินตรงของตลาดภูมิภาคที่เพิ่มมากขึ้นช่วยเพิ่มปริมาณความต้องการของตลาดในช่วงนอกฤดูกาลท่องเที่ยว

-   ตลาดขาออกต่างประเทศจากสาธารณรัฐประชาชนจีนและอินเดียที่เพิ่มขึ้น

-   จำนวนคู่แข่งขันที่เพิ่มเข้ามาในตลาดยังไม่มากนักในช่วงไม่กี่ปีที่ผ่านมา
    และคาดว่าโครงการหลายแห่งอาจถูกเลื่อนหรือยกเลิกในอนาคต

  ธุรกิจการขายอสังหาริมทรัพย์

  ธุรกิจการขายอสังหาริมทรัพย์ในจังหวัดภูเก็ตได้รับผลกระทบอย่างมากจากสภาวะเศรษฐกิจโลกถดถอยและความไม่แน่นอนทางการเมือง
  ยอดขายของปี 2552 และปี 2553 ลดลงเป็นอย่างมากเมื่อเปรียบเทียบกับปีก่อนๆ
  ดังนั้นกลยุทธ์ทางการตลาดที่บริษัทฯ มุ่งเน้นจะเป็นดังนี้

-   ขายอสังหาริมทรัพย์ที่สร้างเสร็จแล้วในโครงการลากูน่า วิลเลจ และ บันยัน ทรี
    เรสซิเด้นซ์เนื่องจากผู้ซื้อที่มีศักยภาพจะระแวดระวังหากเลือกซื้อโครงการที่การพัฒนาไม่เป็นไปตามแผน

-   เจาะตลาดที่เกิดขึ้นใหม่ๆ ในภูมิภาคอาทิเช่น สาธารณรัฐประชาชนจีน
    โดยจะทำเอกสารประกอบการขายในหลากหลายภาษา

-   รูปแบบอสังหาริมทรัพย์ใหม่ๆ เช่น เดอะลอฟท์ แอท ลากูน่า วิลเลจ
    จะเป็นทางเลือกด้วยราคาที่ย่อมเยาและมีรูปแบบร่วมสมัย พร้อมทั้งมีการเพิ่มจำนวนลากูน่า
    วิลเลจ ดีลักซ์ เรสซิเด้นซ์ที่มีรูปแบบหรูหรา

-   เปิดตัวนวัตกรรมส่งเสริมการขายและสิ่งจูงใจทางตลาด เช่นการผ่อนชำระระยะยาว

-   พัฒนารูปแบบบริการหลังการขายที่ดีอย่างต่อเนื่อง

  บริษัทฯ จะยังคงเฝ้าติดตามดูปัจจัยทางการตลาดต่างๆ อย่างใกล้ชิดเพื่อให้มั่นใจได้ว่าบริษัทฯ
  ยังคงความเป็นผู้นำในธุรกิจนี้ต่อไป

  3.5 สถานการณ์การตลาดและการแข่งขัน

 

 สถานการณ์การท่องเที่ยวในจังหวัดภูเก็ต

  โครงการพัฒนาต่างๆ ดำเนินไปอย่างต่อเนื่องในจังหวัดภูเก็ต โดยในปี 2553
  มีโรงแรมเปิดใหม่หลายแห่งและโรงแรมบางแห่งมีการเพิ่มจำนวนห้องพัก
  อย่างไรก็ตามยังมีโครงการพัฒนาโรงแรมหลายแห่งที่ถูกเลื่อนออกไปหรือหยุดชะงักเนื่องจากสภาวะเศรษฐกิจโลกถดถอย

  สิ่งอำนวยความสะดวกในจังหวัดภูเก็ต และการพัฒนาที่เพิ่งเกิดขึ้นมีดังนี้

-   สนามบินนานาชาติภูเก็ต ในปัจจุบันสามารถรองรับจำนวนผู้โดยสารได้ 6.5 ล้านคนต่อปี
    การท่าอากาศยานแห่งประเทศไทยได้ประกาศแผนการขยายสนามบินนานาชาติภูเก็ต
    ซึ่งจะเพิ่มการรองรับผู้โดยสารเป็น 12.5 ล้านคนต่อปี การก่อสร้างคาดว่าจะเริ่มในต้นปี
    2554 และจะแล้วเสร็จในปี 2557

-   ท่าเทียบเรือ 4 แห่ง ในจังหวัดภูเก็ต ซึ่งมีจุดจอดเรือทั้งหมด 810 จุด
    และอยู่ในขั้นตอนการวางแผนและก่อสร้างจุดจอดเรือเพิ่มเติม

-   ปัจจุบันมีโรงเรียนนานาชาติ 4 แห่ง โดยมีนักเรียนกว่า 1,100 คน

-   โรงพยาบาลขนาดใหญ่ 6 แห่งในภูเก็ต ซึ่งรองรับการท่องเที่ยวเชิงการแพทย์ที่เพิ่มสูงขึ้น

-   สนามกอล์ฟ 7 แห่งในภูเก็ต โดยสามารถรองรับนักกอล์ฟประมาณ 1,600 คนต่อวัน

-   ศูนย์การค้าปลีกอาทิเทสโก้ โลตัส บิ๊กซี และคาร์ฟูร์ และศูนย์การค้าขนาดใหญ่อีกมากมาย อาทิ
    เซ็นทรัล โรบินสัน โอเชียน และจังซีลอน
    อีกทั้งศูนย์การค้าขนาดเล็กในชุมชนหลากหลายที่เปิดเพิ่มในปี 2552 และ 2553

  โครงการศูนย์ประชุมจังหวัดภูเก็ตบนหาดไม้ขาวที่ได้รับการอนุมัติ แต่ยังอยู่ในช่วงการวางแผน

 ภาวะการแข่งขัน

  โรงแรมในกลุ่มลากูน่า ภูเก็ต

  คู่แข่งขันในระดับเดียวกับโรงแรม ลากูน่า ภูเก็ตเป็นโรงแรมระดับบนและรีสอร์ทหรูหรา
  ดังที่กล่าวมาข้างต้นยังมีโครงการพัฒนาใหม่ๆ
  ที่มีการหยุดชะงักเนื่องจากสภาวะเศรษฐกิจโลกถดถอย คู่แข่งรายสำคัญอาจกล่าวได้ดังนี้

+---------------------------------------+------------------------------+
|   โรงแรมระดับบน                        | รีสอร์ทหรูหรา                   |
+---------------------------------------+------------------------------+
| -   เลอเมอริเดียน ภูเก็ต บีช รีสอร์ท         | -   อมันปุรี                    |
|                                       |                              |
| -   เจ ดับบลิว แมริออท รีสอร์ท แอนด์ สปา    | -   ซิกเซ้นส์ เดสติเนชั่น สปา      |
|                                       |                              |
| -   ฮิลตัน ภูเก็ต อคาเดีย รีสอร์ท แอนด์ สปา   | -   ตรีสรา                    |
|                                       |                              |
| -   โมเวินพิค รีสอร์ท แอนด์ สปา            | -   อันดารา (เปิดดำเนินการในปี   |
|                                       |     2553)                    |
| -   ศาลา ภูเก็ต รีสอร์ท แอนด์ สปา          |                              |
|                                       | -   ภูเก็ต พาวิลเลียน            |
| -   เอวาซอน ภูเก็ต                      |     (เพิ่มจำนวนห้องพักในปี 2553)  |
|                                       |                              |
| -   อนันตรา ภูเก็ต รีสอร์ท                 |                              |
|                                       |                              |
| -   เรเนซองส์ ภูเก็ต รีสอร์ท แอนด์ สปา      |                              |
|     (เปิดดำเนินการในปี 2553)             |                              |
|                                       |                              |
| -   เวสติน สิเหร่ เบย์ รีสอร์ท แอนด์ สปา     |                              |
|     (เปิดดำเนินการในปี 2553)             |                              |
|                                       |                              |
| -   เซนทารา แกรนด์ บีช รีสอร์ท ภูเก็ต       |                              |
|     (เปิดดำเนินการในปี 2553)             |                              |
|                                       |                              |
| -   พิระยา รีสอร์ท แอนด์ สปา              |                              |
|     (เปิดดำเนินการในปี 2553)             |                              |
+---------------------------------------+------------------------------+

  ในปี 2554 และ 2555 คาดว่าจะมีโรงแรมสี่ถึงห้าดาวเปิดใหม่หลายแห่ง
  ซึ่งโรงแรมส่วนใหญ่เมื่อเปิดดำเนินการจะเข้ามาเป็นคู่แข่งขันกับโรงแรมลากูน่า ภูเก็ต
  ยิ่งไปกว่านั้นโรงแรมในจังหวัดภูเก็ตยังคงต้องเผชิญกับการแข่งขันที่รุนแรงจากอสังหาริมทรัพย์ให้เช่าซึ่งเสนอราคาห้องพักสำหรับการเช่าห้องพักระยะยาวในอัตราที่ต้องแข่งขันกัน
  อีกทั้งการแข่งขันกับจุดหมายปลายทางการท่องเที่ยวอื่นในภูมิภาค

  โรงแรมบันยัน ทรี กรุงเทพ

สภาวะถดถอยของเศรษฐกิจโลกและความไม่สงบทางการเมือง รวมถึงจำนวนโรงแรมที่เพิ่งสร้างเสร็จหลายแห่งทำให้ปริมาณห้องพักในกรุงเทพฯ ล้นตลาด อีกทั้งการขยายตัวของโรงแรมแห่งใหม่ๆ และเซอร์วิสอพาร์ทเม้นท์ในกรุงเทพฯ ยังผลให้การแข่งขันเพิ่มสูงมากขึ้น 

  ธุรกิจอสังหาริมทรัพย์

  สำหรับธุรกิจอสังหาริมทรัพย์
  เนื่องจากสภาวะเศรษฐกิจในปัจจุบันส่งผลทำให้โครงการพัฒนาอสังหาริมทรัพย์ใหม่ๆ ในปี 2552
  และ 2553 ชะลอตัว
  ลูกค้าเป้าหมายต่างเพิ่มความระมัดระวังและต้องการลงเงินในช่วงก่อสร้างให้น้อยเพื่อลดความเสี่ยง
  ดังนั้นโครงการที่พัฒนาล่าช้าไปกว่าแผนจะได้รับความสนใจน้อยกว่า
  ผู้ซื้อที่มีศักยภาพส่วนใหญ่ยังคงเป็นชาวต่างประเทศซึ่งต้องการความมั่นใจว่าผู้พัฒนาโครงการจะสามารถส่งมอบอสังหาริมทรัพย์ที่มีคุณภาพ
  คู่แข่งที่สำคัญยังคงเป็นรายเดิมเฉกเช่นปีที่ผ่านมา
  โดยโครงการพัฒนาอสังหาริมทรัพย์ส่วนใหญ่จะเป็น

-   โครงการหรูหราระดับสูงมากและมีขนาดเล็กกว่าหรือ

-   โครงการพัฒนาระดับล่างซึ่งไม่สามารถแข่งขันกับ ลากูน่า พร็อพเพอร์ตี้

  โครงการพัฒนาระดับสูงที่เป็นคู่แข่งกับ บันยัน ทรี มีดังนี้

-   เคป ยามู

-   ตรีสรา เฟส ซี

-   รอยัล ภูเก็ต มารีน่า วิลล่า

  ในส่วนโครงการคอนโดมิเนียมที่มีคุณภาพซึ่งเป็นคู่แข่งของ ลากูน่า ภูเก็ต คอนโดมิเนียม
  โดยพิจารณาการแข่งขันจากคุณภาพและรูปแบบซึ่งทัดเทียมหรือต่ำกว่า ลากูน่า ภูเก็ต มีดังนี้

-   อันดารา

-   รอยัล ภูเก็ต มาริน่า อะความิเนียม

-   เพิร์ล ออฟ ในทอน

-   เดอะ ชวา หาดสุรินทร์

  3.6 กลยุทธ์ด้านราคา

  กลุ่มโรงแรมใน ลากูน่า ภูเก็ต ร่วมมือกันดีอย่างต่อเนื่องในการกำหนดโครงสร้างราคา
  โดยมีการหารือกันระหว่างโรงแรมในกลุ่มตามกรอบของการแข่งขันทั่วไปซึ่งหลีกเลี่ยงไม่ได้
  โดยกลุ่มโรงแรมยังคงระมัดระวังเพื่อให้ได้อัตราค่าห้องพักเฉลี่ยที่ดีที่สุด

  ในภาคธุรกิจอสังหาริมทรัพย์ สำหรับปี 2554 บริษัทฯ
  มีกลยุทธ์ที่จะคงไว้ซึ่งราคาเพื่อรองรับปริมาณความต้องการเมื่อตลาดผู้ซื้อกลับมา

  3.7 ภาพรวมในสามปี

  การลงทุนอย่างต่อเนื่องในโรงแรมและรีสอร์ทหรูหราในจังหวัดภูเก็ตแสดงให้เห็นถึงศักยภาพในการพัฒนาเกาะภูเก็ตไปเป็นรีสอร์ท
  ระดับโลก โดยมีโรงแรมระดับนานาชาติถึง 15 แบรนด์ อาทิ แชงกรี-ลา เคมปินสกี้ โฟร์ซีซั่นส์
  จัมเมอเรีย ปาร์ค ไฮแอท และยังมีแบรนด์อื่นๆ ที่มีแผนจะเข้าเปิดตัวในอีกไม่กี่ปีข้างหน้า
  สิ่งอำนวยความสะดวก และสาธารณูปโภคที่จำเป็น อาทิเช่น ท่าเทียบเรือ และ สนามกอล์ฟ
  ได้ถูกพัฒนาเพื่อรองรับโรงแรมเหล่านี้

  ในระยะสั้นสภาพเศรษฐกิจโลกและสถานการณ์ทางการเมืองในประเทศทำให้การท่องเที่ยวทั้งในจังหวัดภูเก็ตและกรุงเทพฯ
  เกิดการชะงักงัน และย่อมส่งผลต่อการประกอบกิจการของธุรกิจโรงแรมและธุรกิจอสังหาริมทรัพย์
  อย่างไรก็ตามด้วยปัจจัยดึงดูดที่มีในภูเก็ต อีกทั้งการถูกจัดให้เป็นสถานที่ท่องเที่ยวระดับโลก
  คาดว่าสภาวการณ์ถดถอยคงจะมีอยู่แค่ชั่วระยะเวลาหนึ่ง
  โดยหากมองย้อนไปในอดีตจะพบว่าความวุ่นวายทางการเมืองในประเทศไทยที่เคยเกิดขึ้นทำให้ความต้องการของผู้บริโภคในธุรกิจโรงแรมและธุรกิจอสังหาริมทรัพย์เกิดการชะลอตัวแต่ไม่ถึงกับชะงักงัน
  ดังนั้นบริษัทฯ
  จึงมีความมั่นใจถึงแนวโน้มที่ดีในระยะยาวของจังหวัดภูเก็ตและโดยเฉพาะอย่างยิ่งของลากูน่า
  ภูเก็ต

  3.8 สิทธิและข้อจำกัดในการประกอบธุรกิจ

  สิทธิประโยชน์ของคณะกรรมการส่งเสริมการลงทุน - ไม่มี

  สิทธิประโยชน์อื่นๆ - ไม่มี

  ข้อจำกัดในการประกอบธุรกิจ - ไม่มี